Vastus arupärimisele

1. Küsimus: Millistele arvutustele tuginedes on tehtud vahetuse Männimäe 26 ja Vabaduse plats 6 mõttelise osa vahetustehingu ettepanek? Kas vahetus on pariteetne, st õige hinnaga?

Vastus: Viljandi linnavalitsus on seisukohal, et vahetustehing on pariteetne ja Viljandi linna jaoks kõige kasulikum lahendusvariant. Juhin tähelepanu sellele, et vahetustehinguga loob linnavalitsus eelduse kogu kinnistu aadressiga Vabaduse plats 6 tasuta omandamiseks. Viljandi linn on püüdnud Männimäe tee 26 asuvat endist kutsekooli hoonet müüa enampakkumise teel kolmel korral, viimati 100 000 eurose alghinnaga. Mitte ühtegi huvilist ei leidunud.

2. Küsimus: Rahandusministeerium on teatanud, et riik on valmis neile kuuluva Vabaduse plats 6 hoone osa linnale andma, kui Viljandi korraldab omal kulul hoones asuvate riigiametite kolimise ja uute ruumide sisustamise. Kui palju see Viljandile maksma läheks?

Vastus: Viljandi linn on valmis riiki abistama riigiasutuste kolimise korraldamisel, uute ruumide sisustamisel aga mitte. Kolimiskulude täpne ulatus selgub siis, kui kolitava vara maht ja logistika on täpselt teada.

3.Küsimus: Kui palju maksab Vabaduse plats 6 hoone lammutamine?

Vastus: Oü Aspen Grupp on Majandusameti hinnapäringule vastates pakkunud Vabaduse plats 6 hoone lammutamise eeldatavaks maksumuseks 86000.- eurot, millele lisandub käibemaks.

4. Küsimus: Vabaduse plats 6 hoone lammutamine on Viljandi linnasüdame uuendamise arhitektuurse ideekonkursi üks osa. Ideekonkurss aga aluseks raha küsimiseks PKT meetmest. Millised on nende kahe teema omavahelised seosed? Üks kaotab asukohast töökohad ning teise eesmärk on töökohti juurde luua, kas antud asjaolu ei või takistuseks saada?

Vastus: PKT meetmest ei ole kavas taotleda vahendeid ei hoone lammutamiseks, ega ka Vabadussõjas langenute mälestusmärgi taastamiseks. Hoone lammutusega ei kao töökohad Viljandist, vaid need kolitakse teistesse ruumidess, nagu küsijad ka ise küsimuses nr 2 õigesti märkisid.

5. Küsimus: Linnapea Ando Kiviberg on olnud Vabadussõja monumendi loomise peamine eestvedaja. Tema algatusel moodustati teema arutamiseks vastav töögrupp ning ühtlasi on ta olnud selle samba üks tulihingelisemaid kaitsjaid. Kas linnapea võtab protsessi elluviimise ja selle tagajärgede eest vastutamise enda õlgadele?

Vastus: Vabadussõjas langenute monumendi taastamiseks vajalike eeltööde korraldamisel lähtub linnavalitsus Viljandi volikogult saadud juhistest ja õigusaktidest. Linnavalitsus eesotsas linnapeaga vastutab volikogu ees ülesande täitmise eest. Linnapea leiab, et Vabadussõjas langenute mälestusmärgi taastamine ei tohiks olla mitte ühegi isiku, kaasaarvatud linnapea, ainuisikuline püüdlus, vaid kõigi Viljandi volikogus esindatud poliitiliste jõudude ühine ülesanne ja auvõlg, mis tasumist nõuab.

Lugupidamisega

Ando Kiviberg,

linnapea